[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 28.9.2010

COM(2010) 514 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

σχετικά με την εφαρμογή του κανονισμού (ΕΚ) αριθ. 850/2004 για έμμονους οργανικούς ρύπους σύμφωνα με το άρθρο 12 παράγραφος 6 του κανονισμού

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

σχετικά με την εφαρμογή του κανονισμού (ΕΚ) αριθ. 850/2004 για έμμονους οργανικούς ρύπους σύμφωνα με το άρθρο 12 παράγραφος 6 του κανονισμού(Κείμενο που παρουσιάζει ενδιαφέρον για τον ΕΟΧ)

Εισαγωγη

Ο κανονισμός (ΕΚ) αριθ. 850/2004[1] για τους έμμονους οργανικούς ρύπους (εφεξής «ο κανονισμός») εγκρίθηκε τον Απρίλιο 2004 με σκοπό την εφαρμογή της σύμβασης της Στοκχόλμης (εφεξής «η σύμβαση») και του πρωτοκόλλου για τους έμμονους οργανικούς ρύπους (ΕΟΡ) που θεσπίστηκε στο πλαίσιο της σύμβασης για τη διαμεθοριακή ρύπανση της ατμόσφαιρας σε μεγάλη απόσταση (εφεξής «το πρωτόκολλο») στην Ευρωπαϊκή Ένωση.

Ο κανονισμός περιέχει διατάξεις σχετικά με την παραγωγή, τη διάθεση στην αγορά και τη χρήση χημικών ουσιών, τη διαχείριση αποθεμάτων και αποβλήτων, καθώς και μέτρα για τη μείωση των περιπτώσεων ακούσιας απελευθέρωσης ΕΟΡ. Επιπρόσθετα, τα κράτη μέλη οφείλουν να καταρτίσουν απογραφές εκπομπών για ακούσια παραγόμενους ΕΟΡ, εθνικά σχέδια εφαρμογής (ΕΣΕ) και μηχανισμούς παρακολούθησης και ανταλλαγής πληροφοριών.

Το άρθρο 12 του κανονισμού απαιτεί από τα κράτη μέλη να υποβάλλουν ετήσιες εκθέσεις για την πραγματική παραγωγή και χρήση ΕΟΡ και ανά τριετία εκθέσεις σχετικά με την εφαρμογή άλλων διατάξεων του κανονισμού (εκθέσεις σύμφωνα με το άρθρο 12). Η Επιτροπή απαιτείται να καταγράφει τις εκθέσεις και να τις ενσωματώνει μαζί με τις πληροφορίες από το μητρώο EPER[2], το μητρώο E-PRTR[3] και την απογραφή των εκπομπών CORINAIR στο πλαίσιο του προγράμματος EMEP[4] σε μια γενική έκθεση.

Η πρώτη γενική έκθεση οριστικοποιήθηκε από έναν ανάδοχο για λογαριασμό της Επιτροπής το 2009[5] με βάση τις ανά τριετία υποβαλλόμενες εκθέσεις για τα έτη 2004–2006 και τις ετήσιες εκθέσεις για τα έτη 2006–2008. Η εν λόγω έκθεση εξετάζει τα ευρήματα της γενικής έκθεσης και την πρόοδο που σημειώθηκε όσον αφορά την εφαρμογή του κοινοτικού σχεδίου εφαρμογής (ΚΣΕ)[6] ως το τέλος του 2009. Επιπλέον, η έκθεση προτείνει περαιτέρω δράσεις προκειμένου να διασφαλιστεί η πλήρης εφαρμογή του κανονισμού.

Ελεγχοσ παραγωγησ, διαθεσησ στην αγορα και χρησησ

Παραγωγή

Δεν έχει αναφερθεί καμία εκούσια παραγωγή ΕΟΡ, με εξαίρεση τη Ρουμανία που παρήγαγε λινδάνιο το 2005 και το 2006. Η εν λόγω παραγωγή σταμάτησε με την ένταξη της Ρουμανίας στην ΕΕ, ενώ δεν έχει αναφερθεί άλλη παραγωγή στην ΕΕ από το 2007. Η παρέκκλιση σχετικά με την παραγωγή DDT (διχλωρο-διφαινυλο-τριχλωροαιθάνιο) ως ενδιάμεσης χημικής ουσίας δεν έχει χρησιμοποιηθεί και, ως εκ τούτου, δεν θεωρείται σημαντική.

Διάθεση στην αγορά, εισαγωγή και χρήση

Μόνο λίγα κράτη μέλη ανέφεραν τη διάθεση στην αγορά με βάση τη γενική εξαίρεση για ΕΟΡ που χρησιμοποιούνται σε έρευνα κλίμακας εργαστηρίου ή ως πρότυπα αναφοράς. Οι ποσότητες που αναφέρθηκαν κυμαίνονταν από αρκετά γραμμάρια έως αρκετά χιλιόγραμμα ανά κράτος μέλος, κατ’ έτος. Η συνολική χρήση για το σκοπό αυτό ενδέχεται να υπερβαίνει τα επίπεδα που αναφέρθηκαν στις εκθέσεις, εφόσον τα περισσότερα κράτη μέλη εκτελούν εργαστηριακές έρευνες.

Δεν αναφέρθηκαν ουσίες που υφίστανται ως ακούσιες προσμείξεις σε ιχνοποσότητες (ΑΠΙ) σε ουσίες, παρασκευάσματα ή αντικείμενα. Ο όρος ΑΠΙ δεν ορίζεται στον κανονισμό, πράγμα που ενδέχεται να δυσχεράνει την ομοιόμορφη επιβολή του. Παραδείγματος χάρη, ένα κράτος μέλος θεωρούσε ότι τα πυροτεχνήματα παραβίαζαν τις σχετικές διατάξεις μόνο εάν η συγκέντρωση ΕΟΡ υπερέβαινε την τιμή αποκοπής που ορίζεται στο παράρτημα IV του κανονισμού, πράγμα που σημαίνει ότι χρησιμοποιήθηκε ως ορισμός του ΑΠΙ η τιμή αποκοπής που αφορούσε τα απόβλητα.

Δράση 1: Η Επιτροπή πρέπει να διευκρινίσει τον όρο «ακούσιες προσμείξεις σε ιχνοποσότητες». |

Ο κανονισμός εξαιρεί τις ουσίες που υφίστανται ως συστατικά αντικειμένων τα οποία παρήχθησαν ή χρησιμοποιήθηκαν πριν από την έναρξη ισχύος του κανονισμού. Ωστόσο, τα κράτη μέλη οφείλουν να πληροφορήσουν αμέσως την Επιτροπή σχετικώς όταν ενημερωθούν σχετικά με τέτοια αντικείμενα. Η Ολλανδία εντόπισε πολυχλωριωμένα διφαινύλια (PCB) σε ορισμένα υδραυλικά συστήματα, μετασχηματιστές, κιβώτια διακοπτών και πυκνωτές.

Σύσταση 1: Τα κράτη μέλη πρέπει να εξακολουθήσουν να εντοπίζουν αντικείμενα που περιέχουν ΕΟΡ και να τα αναφέρουν στην Επιτροπή. |

Μικρές ποσότητες λινδανίου διατέθηκαν στην αγορά της Αυστρίας, της Ιρλανδίας και της Γερμανίας ως δραστική ουσία φαρμακευτικών προϊόντων για ανθρώπινη χρήση και κτηνιατρικών φαρμάκων. Αυτές οι χρήσεις καταργήθηκαν σταδιακά στη διάρκεια του 2007 προκειμένου να υπάρξει συμμόρφωση με την προθεσμία κατάργησης που ορίζεται στον κανονισμό.

Η Ισπανία εισήγαγε 7,8 και 12 τόνους λινδανίου από τη Ρουμανία το 2005 και το 2006 αντίστοιχα. Η Ισπανία και η Φινλανδία δήλωσαν ότι συναινούν για την εισαγωγή λινδανίου έως τις 31 Δεκεμβρίου 2007 με βάση τη σύμβαση του Ρότερνταμ. Η Φινλανδία επέτρεψε το λινδάνιο σε βιοκτόνα και η Ισπανία το επέτρεψε ως τοπικώς εφαρμοζόμενο εντομοκτόνο χρησιμοποιούμενο για τη δημόσια υγεία.

Παραβάσεις

Αναφέρθηκαν τρεις παραβάσεις. Η Ιρλανδία ανέφερε τη διάθεση στην αγορά μικρών ποσοτήτων λινδανίου σε φάρμακα στις αρχές του 2008. Η Δανία εντόπισε την παρουσία εξαχλωροβενζολίου (HCB) το 2008. Το 2009, η Αυστρία επιβεβαίωσε την παρουσία HCB στο 20% των πυροτεχνημάτων που υποβλήθηκαν σε δοκιμές, σε ποσότητες έως 4%. Και τα τρία αυτά κράτη μέλη έλαβαν τα απαραίτητα μέτρα για την απόσυρση των μη συμμορφούμενων προϊόντων από την αγορά.

Σύσταση 2: Τα κράτη μέλη πρέπει να εντείνουν τους ελέγχους συμμόρφωσης προϊόντων σύμφωνα με τον κανονισμό (ΕΚ) αριθ. 765/2008[7] για τον καθορισμό των απαιτήσεων διαπίστευσης και εποπτείας της αγοράς όσον αφορά την εμπορία των προϊόντων. |

Πρόληψη της παραγωγής και χρήσης νέων χημικών ουσιών που παρουσιάζουν χαρακτηριστικά ΕΟΡ

Στο νέο ρυθμιστικό πλαίσιο για τις χημικές ουσίες, τα φυτοφάρμακα και τα βιοκτόνα συμπεριλήφθηκαν διατάξεις για την πρόληψη της παραγωγής, διάθεσης στην αγορά και χρήσης νέων χημικών ουσιών που παρουσιάζουν χαρακτηριστικά ΕΟΡ.

Σύμφωνα με την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH), οι ουσίες που είναι ανθεκτικές, βιοσυσσωρεύσιμες και τοξικές (ΑΒΤ) ή άκρως ανθεκτικές και άκρως βιοσυσσωρεύσιμες (αΑαΒ) υπόκεινται σε έγκριση. Όσον αφορά ουσίες που παράγονται ή εισάγονται σε ποσότητες ίσες ή μεγαλύτερες των 10 τόνων, πρέπει να διεξάγεται αξιολόγηση χημικής ασφάλειας η οποία να περιλαμβάνει αξιολόγηση του κατά πόσον χαρακτηρίζονται ως ΑΒΤ και αΑαΒ. Για ποσότητες μεγαλύτερες των 100 τόνων, η καταχώριση απαιτεί συγκεκριμένες δοκιμασίες αξιολόγησης του κατά πόσον χαρακτηρίζονται ως ΑΒΤ.

Σύμφωνα με τον κανονισμό (ΕΚ) αριθ. 1107/2009[8] σχετικά με τη διάθεση φυτοπροστατευτικών προϊόντων στην αγορά, μια δραστική ουσία, ένα αντιφυτοτοξικό ή ένα συνεργιστικό μπορεί να εγκριθεί μόνο αν δεν χαρακτηρίζεται ως ΕΟΡ, ΑΒΤ ή αΑαΒ. Μια ουσία πρέπει να θεωρηθεί υποψήφια για υποκατάσταση εάν πληροί δύο από τα κριτήρια για τον χαρακτηρισμό της ως ΑΒΤ. Η πρόταση COM (2009)267 της Επιτροπής σχετικά με τα βιοκτόνα συμπεριλαμβάνει τις ουσίες που χαρακτηρίζονται ως ΑΒΤ μεταξύ εκείνων που θα πρέπει να υποκατασταθούν και οι οποίες δεν θεωρούνται ουσίες χαμηλού κινδύνου.

Αποθεματα

Τέσσερα κράτη μέλη ανέφεραν ότι διέθεταν αποθέματα φυτοφαρμάκων με ΕΟΡ. Η Ισπανία ανέφερε ότι διέθετε 5.000 τόνους λινδανίου αποθηκευμένους υπό ελεγχόμενες συνθήκες. Η Βουλγαρία, η Ουγγαρία και η Λιθουανία ανέφεραν ότι διέθεταν περίπου 15.000 τόνους πεπαλαιωμένων εντομοκτόνων με άγνωστη περιεκτικότητα ΕΟΡ. Σύμφωνα με ορισμένες γνωστοποιήσεις εξαγωγής που υπέβαλε η Γερμανία με βάση τον κανονισμό (ΕΚ) αριθ. 689/2008[9] σχετικά με τις εξαγωγές και εισαγωγές επικίνδυνων χημικών προϊόντων και τις εκθέσεις σύμφωνα με το άρθρο 12, η Γερμανία φαίνεται να διαθέτει κάποια αποθέματα λινδανίου.

Δέκα κράτη μέλη ανέφεραν ότι διέθεταν αποθέματα που υπερέβαιναν τους 91.000 τόνους συσκευών που περιείχαν PCB. Τα αποθέματα ενδέχεται να είναι μεγαλύτερα, καθώς ορισμένα κράτη μέλη μπορεί να συμπεριλαμβάνουν στην έκθεσή τους μόνο ό,τι απαιτεί η οδηγία 96/59/ΕΚ[10] για τη διάθεση των πολυχλωροδιφαινυλίων και των πολυχλωροτριφαινυλίων (PCB/PCT) (οδηγία PCB).

Σύμφωνα με την οδηγία PCB, όλα τα κράτη μέλη διενήργησαν απογραφή των αποθεμάτων συσκευών που περιείχαν PCB άνω των 5 dm³, ενώ συνέταξαν σχέδια για τη συλλογή και διάθεση μικρότερων συσκευών. Τα κράτη μέλη εξακολουθούν να καταβάλλουν προσπάθειες για την εξάλειψη των PCB και των συσκευών που έχουν μολυνθεί από PCB, καθώς οι μικρότερες συσκευές πρέπει να πεταχτούν το συντομότερο δυνατόν και οι συσκευές που περιέχουν PCB άνω των 5 dm³ πρέπει να πεταχτούν το αργότερο μέχρι το 2010.

Δράση 2: Μετά τη λήξη της προθεσμίας του 2010, η Επιτροπή πρέπει να ελέγξει την εφαρμογή αυτής της διάταξης και να εκδώσει σχετική έκθεση. Δράση 3: Η Επιτροπή πρέπει να διευκρινίσει την υποχρέωση υποβολής εκθέσεων σχετικά με τα PCB. |

Μειωση, ελαχιστοποιηση, εξαλειψη των εκλυσεων και απογραφεσ εκπομπων

Απογραφές εκπομπών (σύμφωνα με το πρωτόκολλο, τη σύμβαση και το μητρώο E-PRTR)

Το πρωτόκολλο περιλαμβάνει την υποχρέωση τήρησης απογραφών ατμοσφαιρικών εκπομπών για PCDD/F, PAH και HCB[11] και την υποβολή ετήσιων εκθέσεων στο κέντρο δεδομένων του προγράμματος EMEP[12]. Είκοσι τέσσερα κράτη μέλη υποβάλλουν τακτικά εκθέσεις σχετικά με τους υπολογισμούς τους για τις εκπομπές PCDD/F και PAH, είκοσι ένα κράτη μέλη υποβάλλουν εκθέσεις σχετικά με τις εκπομπές HCB και δεκαοκτώ κράτη μέλη υποβάλλουν εθελοντικά εκθέσεις σχετικά με τις εκτιμήσεις τους για τις εκπομπές PCB. Οι συνολικές εκπομπές της ΕΕ το έτος 2007 ήταν 2,21 kg I-TEQ PCDD/F, 1.369 τόνοι PAH, 657 τόνοι HCB και 2,9 τόνοι PCB.

Σύσταση 3: Τα κράτη μέλη πρέπει να υποβάλλουν τακτικές και πλήρεις εκθέσεις όσον αφορά τα δεδομένα εκπομπών στα πλαίσια του προγράμματος EMEP. |

Συγκρινόμενη με το πρόγραμμα EMEP, η σύμβαση ακολουθεί μια προσέγγιση που βασίζεται περισσότερο στην πηγή, ενώ περιλαμβάνει και εκπομπές προς το έδαφος και το νερό. Η Επιτροπή συνέβαλε ενεργά στη δημιουργία μιας παγκόσμιας τυποποιημένης δέσμης μέτρων για τον εντοπισμό και τον ποσοτικό υπολογισμό των εκλύσεων PCDD/F προκειμένου να βοηθήσει τις χώρες να δημιουργήσουν τις δικές τους απογραφές εκλύσεων. Μερικά κράτη μέλη έχουν εφαρμόσει αυτή τη μεθοδολογία στα σχέδια δράσης τους.

Το μητρώο E-PRTR δημιουργήθηκε με βάση τον κανονισμό (ΕΚ) αριθ. 166/2006[13]. Το μητρώο αυτό περιλαμβάνει δεδομένα εκπομπών από περίπου 24.000 βιομηχανικές εγκαταστάσεις στα πλαίσια 65 οικονομικών δραστηριοτήτων για 91 ρύπους, περιλαμβανομένων και των ΕΟΡ.

Τα δεδομένα για τα έτη αναφοράς 2007 και 2008 είναι διαθέσιμα στο κοινό. Τα δεδομένα του 2007 δείχνουν, απρόσμενα, ότι αναφέρθηκαν εκλύσεις όχι μόνο για ακούσια παραγόμενους ΕΟΡ, αλλά και για εκούσια παραγόμενους ΕΟΡ, όπως η αλδρίνη (153 kg), διελδρίνη (143 kg), η ενδρίνη (98 kg), το heptachlor (2 kg), το DDT (3 kg) και το εξαχλωροκυκλοεξάνιο (263 kg).

Σύσταση 4: Τα κράτη μέλη πρέπει να διερευνήσουν τα αίτια των εκλύσεων απαγορευμένων ουσιών και να λάβουν κατάλληλα μέτρα. |

Υπάρχουν μερικές αντιφάσεις μεταξύ των δεδομένων του προγράμματος EMEP και του μητρώου E-PRTR. Το μητρώο E-PRTR καλύπτει μόνο μεγάλες σημειακές πηγές και οι αναφερόμενες εκπομπές δεν πρέπει να υπερβαίνουν τις συνολικές εθνικές εκπομπές που αναφέρονται στα πλαίσια του προγράμματος EMEP, οι οποίες περιλαμβάνουν όλες τις ανθρωπογενείς εκπομπές που υφίστανται στην επικράτεια της χώρας. Ωστόσο, επτά κράτη μέλη έχουν αναφέρει στο μητρώο E-PRTR εκπομπές υψηλότερες από τις συνολικές εθνικές εκπομπές. Ορισμένοι ΕΟΡ αναφέρθηκαν μόνο στο μητρώο E-PRTR και όχι στα πλαίσια του προγράμματος EMEP, μολονότι θα μπορούσαν να αναφερθούν τα ίδια δεδομένα και στα πλαίσια του προγράμματος EMEP.

Σύσταση 5: Τα κράτη μέλη πρέπει να διασφαλίσουν τη συνέπεια των εκθέσεων όσον αφορά τις εκπομπές και να μεγιστοποιήσουν τη χρήση των εκθέσεων για τις εκπομπές. |

Ελαχιστοποίηση εκπομπών

Συλλέχθηκαν νέες πληροφορίες σχετικά με την πρόληψη και τον έλεγχο του σχηματισμού και της έκλυσης ΕΟΡ στο περιβάλλον κατά την αναθεώρηση των εγγράφων αναφοράς Βέλτιστων Διαθέσιμων Τεχνικών (ΒΔΤ - BREF). Το αναθεωρημένο BREF για το τσιμέντο, την άσβεστο και το οξείδιο του μαγνησίου εγκρίθηκε κατά το πρώτο εξάμηνο του 2010 και περιλαμβάνει επικαιροποιημένα συμπεράσματα σχετικά με ΒΔΤ για την πρόληψη και την ελάττωση των ΕΟΡ και ιδίως των PCDD/F.

Δράση 4: Η Επιτροπή πρέπει να οριστικοποιήσει την συνεχιζόμενη αναθεώρηση του BREF για τον σίδηρο και τον χάλυβα, καθώς και του BREF για τα μη σιδηρούχα μέταλλα. |

Έχουν εξεταστεί οι επιπτώσεις που θα προκύψουν εάν συμπεριληφθούν στο πεδίο εφαρμογής της αναθεωρημένης οδηγίας 2008/1/ΕΚ[14] σχετικά με την ολοκληρωμένη πρόληψη και τον έλεγχο της ρύπανσης (οδηγία ΟΠΕΡ)[15],[16] οι εγκαταστάσεις καύσης ισχύος μικρότερης των 50 MW. Η μείωση του ορίου ισχύος στα 20 MW θα επηρέαζε 3.200 εγκαταστάσεις και θα οδηγούσε σε μειώσεις εκπομπών σωματιδίων, πιθανώς και ΕΟΡ. Η Επιτροπή συμπεριέλαβε αυτές τις εγκαταστάσεις στην πρότασή της για την αναθεώρηση.

Η επιτευξιμότητα λήψης συνεχών μετρήσεων των PCDD/F και παρακολούθησης των παρόμοιων με τις διοξίνες PCB έχει αξιολογηθεί όσον αφορά τις μονάδες αποτέφρωσης και συναποτέφρωσης αποβλήτων[17]. Η συνεχής δειγματοληψία PCDD/F είναι εφικτή και εφαρμόζεται επιτυχώς σε αρκετά κράτη μέλη και ιδίως στο Βέλγιο. Η υποχρεωτική χρήση της θα βελτίωνε τις πληροφορίες σχετικά με τις εκπομπές και την εναρμόνιση της σχετικής νομοθεσίας. Οι οικονομικές επιπτώσεις σε επίπεδο τομέα είναι περιορισμένες, αλλά θα μπορούσαν να είναι σημαντικές για τις μικρές μονάδες. Η πρόταση για την αναθεώρηση της οδηγίας ΟΠΕΡ περιλαμβάνει την πιθανότητα ορισμού μιας ημερομηνίας για συνεχή μέτρηση των ατμοσφαιρικών εκλύσεων PCDD/F. Τα αποτελέσματα των μελετών για την παρακολούθηση των παρόμοιων με τις διοξίνες PCB ήταν αβέβαια.

Η Επιτροπή έχει ζητήσει από την ευρωπαϊκή επιτροπή τυποποίησης (CEN) να οριστικοποιήσει ένα αναλυτικό πρότυπο για τη μέτρηση των ατμοσφαιρικών εκπομπών παρόμοιων με τις διοξίνες PCB. Οι επιτόπιες δοκιμαστικές μετρήσεις έγιναν το 2008 και το 2009. Η πρότυπη μέθοδος αναμένεται το 2011.

Στα πλαίσια της οδηγίας 2009/125/ΕΚ για τον οικολογικό σχεδιασμό όσον αφορά τα συνδεόμενα με την ενέργεια προϊόντα, αναλύθηκαν οι περιβαλλοντικές επιπτώσεις, περιλαμβανομένων και των εκπομπών PCDD/F από μικρές εγκαταστάσεις καύσης στερεών καυσίμων[18] και προτάθηκαν τρόποι για τη βελτίωση της περιβαλλοντικής τους απόδοσης.

Δράση 5: Η Επιτροπή πρέπει να προγραμματίσει ένα μέτρο υλοποίησης για τον ορισμό ελάχιστων απαιτήσεων οικολογικού σχεδιασμού για μικρές εγκαταστάσεις καύσης στερεών καυσίμων. |

Αναλύθηκαν οι μέθοδοι και οι πρακτικές για τον υπολογισμό των εκπομπών PCDD/F από οικιακές πηγές, καθώς και για τη μείωση αυτών των εκπομπών[19]. Η έκθεση εντόπισε, επίσης, εμπόδια που δυσχεραίνουν τον ακριβή υπολογισμό και την αποτελεσματική δράση. Οι εθνικές αρχές και οι υπεύθυνοι χάραξης πολιτικών ενημερώθηκαν για τα σχετικά συμπεράσματα και τις σχετικές συστάσεις μέσω ενός φυλλαδίου[20].

Διαχείριση αποβλήτων

Ο κανονισμός έχει αναθεωρηθεί τέσσερις φορές όσον αφορά τις διατάξεις περί αποβλήτων. Τα όρια συγκέντρωσης των παραρτημάτων IV και V θεσπίστηκαν με βάση τους κανονισμούς (ΕΚ) αριθ. 1195/2006[21] και αριθ. 172/2007[22] αντίστοιχα. Το παράρτημα V αναθεωρήθηκε με τον κανονισμό (ΕΚ) αριθ. 323/2007[23] προκειμένου να επιτραπούν οι εργασίες προεπεξεργασίας πριν από τη μόνιμη αποθήκευση αποβλήτων που περιέχουν ΕΟΡ. Τα παραρτήματα IV και V αναθεωρήθηκαν περαιτέρω με τον κανονισμό (ΕΚ) αριθ. 304/2009[24] προκειμένου να ευθυγραμμιστούν με τις επικαιροποιημένες γενικές τεχνικές κατευθυντήριες γραμμές για τη διαχείριση αποβλήτων που περιέχουν ΕΟΡ της σύμβασης της Βασιλείας, και έτσι συμπεριλήφθηκε η εργασία «R4 Ανακύκλωση/ανάκτηση μετάλλων και μεταλλικών ενώσεων» ως αποδεκτή εργασία με σκοπό την καταστροφή ή τη μη αναστρέψιμη μετατροπή των ΕΟΡ σε απόβλητα.

Ο κανονισμός επιτρέπει, υπό ορισμένες προϋποθέσεις, εναλλακτικές μεθόδους επεξεργασίας εκτός της καταστροφής ή της μη αναστρέψιμης μετατροπής των ΕΟΡ σε απόβλητα, εάν αυτοί δεν υπερβαίνουν τα όρια συγκέντρωσης του παραρτήματος V του κανονισμού. Προκειμένου να διευκολυνθεί η υποχρεωτική υποβολή των ειδοποιήσεων και των σχετικών αιτιολογήσεων όσον αφορά τη χρήση αυτής της παρέκκλισης, η Επιτροπή θέσπισε ένα μορφότυπο αναφοράς στην απόφαση 2009/63/ΕΚ[25].

Δύο κράτη μέλη έχουν κάνει χρήση της εν λόγω παρέκκλισης. Το 2008, η Γερμανία ενέκρινε τη διάθεση 50 τόνων αποβλήτων που προέρχονταν από οικοδομές και κατεδαφίσεις τα οποία περιείχαν PCB σε έναν υπόγειο χώρο διάθεσης επικίνδυνων αποβλήτων. Το 2009, η Φινλανδία ενέκρινε τη διάθεση, κατόπιν επεξεργασίας μέσω σταθεροποίησης, 2.000 τόνων χώματος μολυσμένου με PCDD/F σε ένα χώρο υγειονομικής ταφής επικίνδυνων αποβλήτων.

Η Δανία, η Γαλλία, η Ολλανδία και η Σλοβακία ανέφεραν στα εθνικά σχέδια εφαρμογής τους (ΕΣΕ) ότι δεν προτίθενται να κάνουν χρήση της εν λόγω παρέκκλισης.

Μολονότι λίγα μόνο κράτη μέλη έχουν κάνει χρήση της παρέκκλισης αυτής, πρέπει να τονιστεί ότι έχει συμπληρωθεί σχετικά λίγος χρόνος από τη θέσπιση των ορίων συγκέντρωσης και υπάρχουν ακόμη σημαντικές ποσότητες αποθεμάτων ΕΟΡ προς διάθεση. Επιπλέον, θα προστεθούν στον κανονισμό και άλλες ουσίες με ΕΟΡ. Δεν μπορεί να αποκλειστεί η πιθανή ανάγκη χρήσης παρεκκλίσεων για αυτές τις ουσίες. Άρα, δεν προβλέπονται προς το παρόν αλλαγές στον υπάρχοντα όρο περί παρέκκλισης.

Σχεδια εφαρμογησ

Μέχρι σήμερα, είκοσι τέσσερα κράτη μέλη έχουν επικυρώσει τη σύμβαση. Η Ιρλανδία, η Ιταλία και η Μάλτα υπέγραψαν τη σύμβαση το Μάιο 2001, αλλά δεν την έχουν επικυρώσει ακόμη.

Σύσταση 6: Τα κράτη μέλη πρέπει να οριστικοποιήσουν τη διαδικασία επικύρωσης. |

Μέχρι σήμερα, δεκαεννιά κράτη μέλη έχουν συντάξει εθνικά σχέδια εφαρμογής (ΕΣΕ) και τα έχουν υποβάλει στη γραμματεία της σύμβασης και στην Επιτροπή. Η διετής προθεσμία μετά την ημερομηνία ισχύος της σύμβασης έχει λήξει για την Πορτογαλία και την Ελλάδα, ενώ εκκρεμεί ακόμη για την Εσθονία, την Πολωνία και την Ουγγαρία.

Η συμμετοχή του κοινού στη διαμόρφωση των ΕΣΕ διασφαλίστηκε γενικά μέσω διαβουλεύσεων με ενδιαφερόμενα μέρη και εμπειρογνώμονες κατά τη διάρκεια της προετοιμασίας.

Τα εθνικά σχέδια δράσης (ΕΣΔ) όσον αφορά μέτρα για τον εντοπισμό, το χαρακτηρισμό και την ελαχιστοποίηση των εκλύσεων ακούσια παραγόμενων ΕΟΡ πρέπει να συνταχθούν στα πλαίσια των ΕΣΕ. Όλα τα κράτη μέλη που έχουν ολοκληρώσει τα ΕΣΕ τους έχουν συντάξει και ΕΣΔ. Επιπρόσθετα, η Πολωνία, η οποία δεν έχει αποστείλει τα ΕΣΕ της, ανέφερε ότι έχει ένα ΕΣΔ.

Ο εντοπισμός πηγών εκπομπής ακούσια παραγόμενων ΕΟΡ γίνεται κυρίως μέσω ελέγχου των κατηγοριών εκπομπής που ορίζονται στην υπάρχουσα νομοθεσία της ΕΕ (στην οδηγία ΟΠΕΡ, στον κανονισμό E-PRTR, στην οδηγία PCB) ή σε διεθνή έγγραφα (EMEP/EEA και σε ορισμένες περιπτώσεις και στη δέσμη μέτρων για τις διοξίνες του προγράμματος των Ηνωμένων Εθνών για το περιβάλλον ( UNEP)). Αρκετά κράτη μέλη ανέφεραν επιπρόσθετες δραστηριότητες, όπως μελέτες για τον εντοπισμό νέων πηγών ΕΟΡ ή τον εντοπισμό μολυσμένων τοποθεσιών.

Ο χαρακτηρισμός των πηγών γίνεται μέσω μετρήσεων ή υπολογισμού των εκπομπών με τη χρήση δεδομένων δραστηριοτήτων από στατιστικά γραφεία και συντελεστών εκπομπής από το Εγχειρίδιο EMEP/EEA ή τη δέσμη μέτρων του UNEP.

Τα μέτρα ελαχιστοποίησης των εκλύσεων ΕΟΡ βασίζονται στην επίτευξη συμμόρφωσης με τη νομοθεσία της ΕΕ. Αυτά τα μέτρα περιλαμβάνουν απαιτήσεις για περιβαλλοντικές άδειες με βάση την οδηγία ΟΠΕΡ, εντοπισμό και καταστροφή αποθεμάτων PCB με βάση την οδηγία PCB, έλεγχο των εκπομπών στα ύδατα με σκοπό τη συμμόρφωση με την οδηγία πλαίσιο για τα ύδατα[26] και την υπόλοιπη νομοθεσία σχετικά με τα ύδατα, καθώς και καταστροφή αποβλήτων που περιέχουν ΕΟΡ σύμφωνα με τον παρόντα κανονισμό. Επιπλέον, υπάρχουν ορισμένα μέτρα που αναφέρθηκαν και σε εθνικό επίπεδο, όπως η θέσπιση απαγόρευσης της ανοιχτής καύσης με σκοπό την ελαχιστοποίηση των εκπομπών, προωθητικές και εκπαιδευτικές δραστηριότητες σχετικά με την κατάλληλη καύση βιοκαυσίμων, σχέδια για νομικές απαιτήσεις σχετικά με τις εκπομπές από θερμάστρες, καμίνους και καυστήρες, καθώς και θέσπιση νομικών απαιτήσεων για τις εκπομπές από κλιβάνους αποτέφρωσης.

Σύσταση 7: Τα κράτη μέλη πρέπει να οριστικοποιήσουν τα ΕΣΕ και τα ΕΣΔ και να εξετάσουν την πιθανότητα αναθεώρησής τους. |

Το 2007 συντάχθηκε ένα κοινοτικό σχέδιο εφαρμογής (ΚΣΕ)[27], το οποίο προσδιορίζει υπάρχοντα μέτρα σε επίπεδο ΕΕ σχετικά με τους ΕΟΡ, αξιολογεί την αποδοτικότητα και αποτελεσματικότητα της συμμόρφωσης με τις υποχρεώσεις που απορρέουν από τη σύμβαση, εντοπίζει τις ανάγκες για περαιτέρω μέτρα σε επίπεδο ΕΕ και θεσπίζει ένα σχέδιο για την υλοποίηση περαιτέρω μέτρων.

Από τις 32 δράσεις που προσδιορίστηκαν στο ΚΣΕ, οι 12 είναι συνεχείς (οι δράσεις 1, 7, 9, 11, 23, 25-27, 29-32), ενώ ορίστηκε μια σταθερή προθεσμία για 20 δράσεις. Από αυτές, οι 15 οριστικοποιήθηκαν, ενώ υπολείπεται η εκτέλεση των υπόλοιπων 5 (των δράσεων 2, 4, 14, 19 και 22).

Δράση 6: Η Επιτροπή πρέπει να εξακολουθήσει να εργάζεται για την υλοποίηση των δράσεων που έχουν συνεχή χρονικό ορίζοντα, να οριστικοποιήσει εκείνες που δεν έχουν οριστικοποιηθεί ακόμη και να επικαιροποιήσει το ΚΣΕ σύμφωνα με τις τεχνικές και νομοθετικές εξελίξεις στο σχετικό τομέα, την αναφορά 9 νέων ουσιών στη σύμβαση και τα ευρήματα που παρουσιάζονται στην παρούσα έκθεση. |

Παρακολούθηση

Όλα τα κράτη μέλη, εκτός της Ουγγαρίας, ανέφεραν ότι έχουν θέσει σε λειτουργία κάποιες περιβαλλοντικές δραστηριότητες παρακολούθησης για τους ΕΟΡ. Καλύπτονται κυρίως οι ουσίες PCDD/F και PCB, καθώς και τα φυτοφάρμακα με ΕΟΡ ή τα PAH.

Δυστυχώς, δεν έχει γίνει ανάλυση χρονικών τάσεων, χωρική κατανομή ή βασικός καθορισμός σε επίπεδο ΕΕ και, ως εκ τούτου, δεν μπορεί να αξιολογηθεί η αποτελεσματικότητα της σχετικής πολιτικής με βάση τα διαθέσιμα δεδομένα. Λείπουν απαραίτητες λεπτομέρειες από τις πληροφορίες που υπέβαλαν στις εκθέσεις τους τα κράτη μέλη όσον αφορά την αξιολόγηση της αποτελεσματικότητας της σχετικής πολιτικής. Τα ανεπεξέργαστα δεδομένα που θα ήταν κατάλληλα για το σκοπό αυτό είναι διασκορπισμένα σε διάφορες βάσεις δεδομένων με διαφορετικούς μορφότυπους. Άρα είναι δύσκολη η ανάλυση των δεδομένων αυτών. Τελικά, δεν υπάρχει δυνατότητα σύγκρισης των δεδομένων.

Δράση 7: Η Επιτροπή πρέπει να εξετάσει την πιθανότητα δημιουργίας ενός κέντρου χημικών δεδομένων που θα έχει τη δυνατότητα συλλογής, προσβασιμότητας, μετάδοσης και συγκρισιμότητας των δεδομένων χημικής παρακολούθησης, περιλαμβανομένων και δεδομένων από δραστηριότητες βιοπαρακολούθησης του ανθρώπου που ξεκίνησαν πρόσφατα. |

Ανταλλαγή πληροφοριών

Η ανταλλαγή πληροφοριών μεταξύ των κρατών μελών και της Επιτροπής διασφαλίζεται μέσω τακτικών συναντήσεων των αρμόδιων αρχών (ΑΑ). 26 κράτη μέλη έχουν ορίσει τις αρμόδιες αρχές τους. Η Εσθονία δεν τις έχει ορίσει ακόμη. Μια διαδικτυακή εφαρμογή την οποία διαχειρίζεται η Επιτροπή χρησιμοποιείται για τη μετάδοση πληροφοριών μεταξύ των αρμόδιων αρχών και των παρατηρητών της ομάδας. Επιπλέον, διασφαλίζεται περαιτέρω ανταλλαγή πληροφοριών μέσω συναντήσεων ομάδων εργασίας και συναντήσεων αρμόδιων αρχών που έχουν δημιουργηθεί με βάση άλλους νόμους. Η ανταλλαγή πληροφοριών με τρίτες χώρες διασφαλίζεται, μεταξύ άλλων, μέσω συμμετοχής σε διεθνείς συναντήσεις και ομάδες εργασίας στα πλαίσια της σύμβασης.

Τα κράτη μέλη υποβάλλουν με συνέπεια εκθέσεις σχετικά με την ευαισθητοποίηση, την πληροφόρηση του κοινού και τις εκπαιδευτικές δραστηριότητες. Μερικές από τις συνήθεις μεθόδους που χρησιμοποιούνται είναι οι ειδικοί ιστότοποι, τα φυλλάδια, τα έγγραφα καθοδήγησης, τα εργαστήρια και τα σεμινάρια.

Τεχνική βοήθεια

Η Επιτροπή προσέφερε εθελοντική υποστήριξη στη γραμματεία για να διασφαλίσει την αποτελεσματική αξιολόγηση και σε σχέση με τη δέσμη μέτρων για τις διοξίνες. Ορισμένα κράτη μέλη ανέφεραν αρκετές δραστηριότητες υποβοήθησης, ενώ άλλα δεν μπόρεσαν να προσφέρουν υποστήριξη. Δεκαεφτά κράτη μέλη έκαναν δωρεές στο Παγκόσμιο Ταμείο Προστασίας του Περιβάλλοντος (ΠΤΠΠ).

Η βοήθεια που προσφέρθηκε περιλάμβανε υποστήριξη για τη συμμετοχή σε Συνέδρια των Συμβαλλόμενων Μερών, εντοπισμό και εξάλειψη αποθεμάτων, διαχείριση αποβλήτων, μεθόδους δειγματοληψίας και ανάλυσης, παρακολούθηση και απολύμανση, σύνταξη εθνικών σχεδίων εφαρμογής και νομικών πλαισίων, δραστηριότητες έρευνας και οικοδόμησης ικανοτήτων.

Ο συντονισμός μεταξύ της Επιτροπής και των κρατών μελών όσον αφορά την άμεση υποστήριξη για τη σύμβαση είναι περιορισμένος, τη στιγμή που ο συντονισμός αυτός που θα μπορούσε να βελτιώσει την αποτελεσματικότητα της υποστήριξης και να διασφαλίσει για την ΕΕ μια ισχυρότερη φωνή στη διαμόρφωση μελλοντικών δράσεων.

Σύσταση 8: Η Επιτροπή και τα κράτη μέλη πρέπει να συντονίσουν την εθελοντική τους υποστήριξη προς τη γραμματεία της σύμβασης. Τα κράτη μέλη που δεν έχουν κάνει ακόμη δωρεές προς το ΠΤΠΠ πρέπει να εξετάσουν την πιθανότητα συμβολής τους. |

Εκθέσεις

Ο μορφότυπος των εκθέσεων για τις ετήσιες και ανά τριετία αιτήσεις σύμφωνα με το άρθρο 12 θεσπίστηκε με βάση την απόφαση 2007/639/ΕΚ της Επιτροπής[28]. Είκοσι τρία κράτη μέλη υπέβαλαν την πρώτη ανά τριετία έκθεσή τους, η οποία αφορούσε κυρίως τα έτη 2004-2006.

Δεκατέσσερις ετήσιες εκθέσεις ελήφθησαν για το 2006, είκοσι μία εκθέσεις για το 2007 και είκοσι μία εκθέσεις για το 2008. Η Εσθονία, η Ελλάδα, η Μάλτα και η Πορτογαλία δεν έχουν υποβάλει καμία έκθεση ακόμη.

Σύσταση 9: Τα κράτη μέλη πρέπει να υποβάλλουν τις εκθέσεις τους στην Επιτροπή τακτικά. |

Ο μορφότυπος των εκθέσεων που θεσπίστηκε εκπλήρωσε το σκοπό του, δηλαδή τη διευκόλυνση υποβολής των πρώτων εκθέσεων. Μεγάλο μέρος του μορφότυπου αυτού αφορά και τις μεταγενέστερες εκθέσεις, αλλά ορισμένα μέρη της ανά τριετία έκθεσης αφορούν μόνο τις πρώτες εκθέσεις.

Δράση 8: Η Επιτροπή πρέπει να αναθεωρήσει τον τρέχοντα μορφότυπο εκθέσεων προκειμένου να τον καταστήσει σαφέστερο και να βελτιώσει τη χρηστικότητα των δεδομένων (παρακολούθησης), καθώς επίσης να τον καταστήσει συμβατό με τις αρχές του ενιαίου συστήματος πληροφοριών για το περιβάλλον[29]. |

Κυρώσεις

Τα περισσότερα κράτη μέλη έχουν ορίσει κανόνες σχετικά με κυρώσεις σχετικές με τα άρθρα 3, 5 και 7 του κανονισμού. Μόνο η Ουγγαρία δεν ανέφερε τη θέσπιση αυστηρών κανόνων σχετικών με κυρώσεις για παραβάσεις, ενώ η Ισπανία, η Ιρλανδία και η Σουηδία ανέφεραν ότι οι σχετικοί με τις κυρώσεις κανόνες έχουν συνταχθεί, αλλά δεν έχουν τεθεί σε ισχύ ακόμη.

Γενικά, οι κυρώσεις είναι κλιμακούμενες ανάλογα με τον τύπο της παράβασης και τον παραβάτη. Περιλαμβάνουν πρόστιμα (που κυμαίνονται από μερικά ευρώ έως 10 εκατομμύρια ευρώ) και ποινές φυλάκισης (που κυμαίνονται από μερικές ημέρες έως 5 έτη).

Στα περισσότερα κράτη μέλη η επιβολή διασφαλίζεται μέσω τακτικών επιθεωρήσεων. Η ένταση της επιβολής δεν μπορεί να αξιολογηθεί. Μέχρι σήμερα, έχουν αναφερθεί τρεις περιπτώσεις παραβάσεων· βλ. παράγραφο 2.2. Σε όλες τις περιπτώσεις ελήφθησαν μέτρα για την απόσυρση του προϊόντος από την αγορά, αλλά δεν έχουμε ενημερωθεί για το αν επεβλήθησαν κυρώσεις.

Δράση 9: Η Επιτροπή πρέπει να διευκρινίσει την κατάσταση σχετικά με τις κυρώσεις και να προβεί σε σχετικές ενέργειες. |

Συμπεράσματα

Οι απαιτήσεις του κανονισμού εκπληρώνονται σε μεγάλο βαθμό όσον αφορά τους εκούσια παραγόμενους ΕΟΡ. Έχει καταργηθεί η παραγωγή, η διάθεση στην αγορά και η χρήση τους, ενώ έχει γίνει απογραφή των αποθεμάτων, η οποία και επικαιροποιείται. Τα κράτη μέλη εξακολουθούν να καταβάλλουν προσπάθειες για την εξάλειψη των αποθεμάτων, κυρίως για να συμμορφωθούν με την προθεσμία που έχει τεθεί μέχρι το τέλος του 2010 για τις συσκευές που περιέχουν ΕΟΡ.

Διενεργούνται απογραφές εκπομπών για ακούσια παραγόμενους ΕΟΡ, αλλά υπάρχει πρόβλημα με κενά δεδομένων και ασυνέπειες. Τα κενά δεδομένων περιλαμβάνουν ανεπαρκή κάλυψη πηγών, στοιχεία του περιβάλλοντος, τον αριθμό των ουσιών με ΕΟΡ, καθώς και αλλαγές στην πληρότητα των υπολογισμών και στη μεθοδολογία υποβολής εκθέσεων. Έχουν παρατηρηθεί ασυνέπειες μεταξύ του μητρώου E-PRTR και του προγράμματος EMEP όσον αφορά τους υπολογισμούς εκπομπών.

Οι ελλείψεις δεδομένων εκπομπών είναι ιδιαίτερα σημαντικές για τα ύδατα και την ξηρά, καθώς και για τις εκπομπές HCB και PCB, αλλά η βελτίωση των εκθέσεων θα ωφελούσε όλες τις αξιολογήσεις. Αυτό περιλαμβάνει την ανάγκη επικαιροποίησης, περαιτέρω εξειδίκευσης και αναθεώρησης της χρήσης συντελεστών εκπομπών. Αυτό το ζήτημα θα αντιμετωπιστεί μέσω συνεχιζόμενων προγραμμάτων αναθεώρησης του εγχειριδίου EMEP/EEA και της δέσμης μέτρων του UNEP. Η συστηματική ανταλλαγή πληροφοριών μεταξύ των αρχών των κρατών μελών σχετικά με τις εφαρμοζόμενες μεθοδολογίες θα αποτελούσε ένα επιπρόσθετο μέσο για την περαιτέρω βελτίωση της αξιοπιστίας των υπολογισμών.

Η σύνταξη ΕΣΕ σύμφωνα με τις απαιτήσεις της σύμβασης και η σχετική θέσπιση ΕΣΔ για ακούσια εκλυόμενους ΕΟΡ δεν έχει ολοκληρωθεί ακόμη ή δεν έχει καν ξεκινήσει σε αρκετά κράτη μέλη. Δεκαεννιά κράτη μέλη έχουν συντάξει ΕΣΕ και σχετικά ΕΣΔ και τα έχουν υποβάλει στη γραμματεία της σύμβασης.

Τα ΕΣΔ περιέχουν γενικά περιγραφές των μέτρων για τον εντοπισμό, το χαρακτηρισμό και την ελαχιστοποίηση των εκλύσεων ακούσια παραγόμενων ΕΟΡ. Η επέκταση των απογραφών προκειμένου να περιλάβουν, εκτός των PCDD/PCDF και PAH, και τα PCB και HCB αποτελεί προτεραιότητα. Τα μέτρα για την υλοποίηση της οδηγίας ΟΠΕΡ, των ΒΔΤ και άλλων ορίων εκπομπών που ισχύουν στην ΕΕ βρίσκονται ακόμη σε εξέλιξη σε πολλά κράτη μέλη. Η οικιακή καύση αποτελεί ένα καινούριο ζήτημα προτεραιότητας (που προκαλείται από τις προσπάθειες αντικατάστασης της χρήσης ορυκτών καυσίμων), ενώ ακολουθεί η εξάλειψη των αποθεμάτων και των περιβαλλοντικών επιβαρύνσεων, καθώς και η ανοιχτή καύση αποβλήτων.

Οι διατάξεις περί αποβλήτων εφαρμόζονται ικανοποιητικά. Τα όρια συγκέντρωσης για την ανώτατη και κατώτατη περιεκτικότητα σε ΕΟΡ έχουν θεσπιστεί. Δεν προβλέπονται αλλαγές στον υπάρχοντα όρο περί παρέκκλισης, ο οποίος επιτρέπει τη διαχείριση αποβλήτων, υπό εξαιρετικές προϋποθέσεις, μέσω εναλλακτικών μεθόδων εκτός της καταστροφής ή της μη αναστρέψιμης μετατροπής των ΕΟΡ που περιέχουν τα εν λόγω απόβλητα.

Η περιβαλλοντική παρακολούθηση των ΕΟΡ έχει εδραιωθεί στα περισσότερα κράτη μέλη. Ωστόσο, δεν υπάρχει καμία βάση δεδομένων σε επίπεδο ΕΕ που να επιτρέπει την αξιολόγηση χρονικών τάσεων σε σχέση με το περιβάλλον και η πληροφόρηση που παρέχουν τα κράτη μέλη δεν επαρκεί για την αξιολόγηση της αποτελεσματικότητας της σχετικής πολιτικής σε επίπεδο ΕΕ. Απαιτείται η συγκέντρωση πιο ολοκληρωμένων και λεπτομερών συγκρίσιμων δεδομένων παρακολούθησης σε επίπεδο ΕΕ, καθώς και η θέσπιση ενός κοινού συστήματος πληροφόρησης.

Η συμμόρφωση με την υποχρέωση υποβολής εκθέσεων δεν είναι ικανοποιητική. Αρκετά κράτη μέλη δεν συμμορφώνονται με τις υποχρεώσεις περί υποβολής εκθέσεων. Η ποιότητα της παρεχόμενης πληροφόρησης πρέπει να βελτιωθεί. Μια αναθεώρηση του μορφότυπου των εκθέσεων θα μπορούσε να βελτιώσει τη σαφήνεια και τη συμβατότητά τους με τις αρχές του ενιαίου συστήματος πληροφοριών για το περιβάλλον.

Ο καλύτερος συντονισμός της βοήθειας της ΕΕ θα την καθιστούσε περισσότερο αποτελεσματική και ευδιάκριτη.

Η Επιτροπή θα εξακολουθήσει να συνεργάζεται με τα κράτη μέλη για τη βελτίωση της εφαρμογής με σκοπό την προστασία της ανθρώπινης υγείας και του περιβάλλοντος από τους ΕΟΡ.

Συντομογραφίες και μονάδες που χρησιμοποιούνται

ΒΔΤ Βέλτιστες διαθέσιμες τεχνικές

BREF Έγγραφο αναφοράς βέλτιστων διαθέσιμων τεχνικών (Best Available Techniques Reference Document)

ΑΑ Αρμόδιες αρχές

CEN Ευρωπαϊκή Επιτροπή Τυποποίησης (European Committee for Standardization)

ΚΣΕ Κοινοτικό σχέδιο εφαρμογής

CORINAIR Βασική Απογραφή Ατμοσφαιρικών Εκπομπών (Core Inventory of Air Emissions)

DDT Δ ιχλωρο δ ιφαινυλ- τ ριχλωρο-αιθάνιο

ΕΟΠ Ευρωπαϊκός οργανισμός περιβάλλοντος

EMEP Ευρωπαϊκό πρόγραμμα παρακολούθησης και εκτίμησης (European Monitoring and Evaluation Programme)

EPER Ευρωπαϊκό μητρώο ρυπογόνων εκπομπών (European Pollutant Emission Register)

E-PRTR Ευρωπαϊκό μητρώο έκλυσης και μεταφοράς ρύπων (European Pollutant Release and Transfer Register)

ΠΤΠΠ Παγκόσμιο Ταμείο Προστασίας του Περιβάλλοντος

HCB Εξαχλωροβενζόλιο

ΟΠΕΡ Ολοκληρωμένη πρόληψη και έλεγχος της ρύπανσης

I-TEQ Διεθνής συγκέντρωση ισοδυνάμου τοξικότητας

MW Μεγαβάτ

ΕΣΔ Εθνικό σχέδιο δράσης

ΕΣΕ Εθνικό σχέδιο εφαρμογής

PAH Πολυκυκλικοί αρωματικοί υδρογονάνθρακες

ΑΒΤ Ανθεκτικό, βιοσυσσωρεύσιμο, τοξικό

PCB Πολυχλωριωμένα διφαινύλια

PCDD/F Πολυχλωριωμένες διβενζο- διοξίνες και πολυχλωριωμένα διβενζοφουράνια

PCT Πολυχλωροτριφαινύλια

ΕΟΡ Έμμονοι οργανικοί ρύποι

REACH Καταχώριση, αξιολόγηση, αδειοδότηση και περιορισμοί χημικών προϊόντων (Registration, Evaluation, Authorisation and Restriction of Chemicals)

SEIS Ενιαίο σύστημα πληροφοριών για το περιβάλλον (Shared Environmental Information System)

UNEP Πρόγραμμα των Ηνωμένων Εθνών για το περιβάλλον (United Nation Environmental Programme)

ΑΠΙ Ακούσιες προσμίξεις σε ιχνοποσότητες

αΑαΒ Άκρως ανθεκτικό, άκρως βιοσυσσωρεύσιμο

[1] ΕΕ L 229 της 29.6.2004, σ. 5.

[2] EPER (Ευρωπαϊκό μητρώο ρυπογόνων εκπομπών) που θεσπίστηκε με την απόφαση 2000/479/ΕΚ της Επιτροπής.

[3] E-PRTR (Ευρωπαϊκό μητρώο έκλυσης και μεταφοράς ρύπων) που θεσπίστηκε με τον κανονισμό (ΕΚ) αριθ. 166/2006.

[4] EMEP (Πρόγραμμα συνεργασίας για τη συνεχή παρακολούθηση και την εκτίμηση της μεταφοράς σε μεγάλη απόσταση των ατμοσφαιρικών ρύπων στην Ευρώπη)

[5] http://ec.europa.eu/environment/pops/index_en.htm. Ο ανάδοχος που συνέταξε την εν λόγω έκθεση είναι υπεύθυνος για το περιεχόμενό της.

[6] SEC (2007) 341.

[7] ΕΕ L 218 της 13.8.2008, σ. 30.

[8] ΕΕ L 309 της 24.11.2009, σ. 1.

[9] ΕΕ L 204 της 31.7.2008, σ. 1.

[10] ΕΕ L 243 της 24.9.1996, σ. 31.

[11] Σύμφωνα με ένα συγκεκριμένο έγγραφο καθοδήγησης EMEP/CORINAIR, που έχει τώρα επικαιροποιηθεί με βάση τις κατευθυντήριες γραμμές σχετικά με την υποβολή εκθέσεων για δεδομένα εκπομπών σύμφωνα με τη σύμβαση για τη διαμεθοριακή ρύπανση σε μεγάλη απόσταση και το κοινό εγχειρίδιο EMEP/EEA για την απογραφή εκπομπών ατμοσφαιρικών ρύπων.

[12] http://www.ceip.at/emission-data-webdab/

[13] ΕΕ L 33 της 4.2.2006, σ. 1.

[14] ΕΕ L 24 της 29.1.2008, σ. 8.

[15]

[16]

[17]

[18] http://www.ecoaircon.eu/

[19] http://ec.europa.eu/environment/dioxin/pdf/report09.pdf

[20] http://ec.europa.eu/environment/dioxin/pdf/brochure09.pdf

[21] ΕΕ L 217 της 8.8.2006, σ. 6.

[22] ΕΕ L 55 της 23.2.2007, σ. 1.

[23] ΕΕ L 85 της 27.3.2007, σ. 3.

[24] ΕΕ L 96 της 15.4.2009, σ. 33.

[25] ΕΕ L 23 της 27.1.2009, σ. 30.

[26] ΕΕ L 327 της 22.12.2000, σ. 1.

[27] SEC (2007) 341.

[28] ΕΕ L 258 της 4.10.2007, σ. 39.

[29] COM (2008) 46.